  Виталий Пронин Шаерамы улон инты пуктон огсыр мынэ. Но ӝутӥськись коркаосын квартира басьтэмъёс шуге-леке сюрыло - лэсьтӥськон гуньдэмен, дольщикъёс сэрегъёссэс аръёсын возьмано луо. Туннэ сыӵеос ог 200 кузя. Мар кароно, дольщикъёс пӧяськеме медаз ни кыльылэ шуыса? Кызьы соосты секыт югдуре шедёнлэсь утёно? Та юанъёслы валэктон утчазы кылем арня вискын Кун Кенешын калык кылзонъёс дыръя. Корка пуктӥсьёсын, алдаськеме кылем адямиосын пумиськылӥзы шаерысьтымы вылӥ кивалтӥсьёс.Лэсьтӥськонъя, архитектурая но улон инты политикая министрлэсь ужзэ быдэсъясь Иван Новиков верамъя, пӧяськеме кылемъёс Россилэн котькуд улосаз вань. Удмуртиын  сыӵеослы юрттон вылысь уж нуиське 2006-тӥ арысен. Со дырысен шараямын 34 аналтэм объект, отын 2 сюрс 500 дольщик пусъемын. 2009-тӥ арын югдурез утисьёсын, шаерысьтымы вылӥ кивалтӥсьёсын, дольщикъёсын кылдытэмын нимысьтыз ужась группа. Озьы 2010-тӥ арысен 17 аналтэм коркаез пумозяз дэмен вуттыны луиз, кема возьмам квартираосаз пыриз 1 сюрс 481 адями.Югдурысь потон вылысь Кун Кенеш 2014-тӥ арын июне  дольщикъёсты утёнъя закон кутӥз. Соя куштэм коркаос борды басьтӥськыны мылкыд карись компаниосты шедьтон понна аспӧртэм программа кылдытэмын: компаниослы музъем участок сётӥське, отын соос асьсэлэсь бизнессэс усьтыны я кыӵе ке объект пуктыны быгато. Ижын гинэ музъем люкылонъя 23 сыӵе конкурс ялэмын вал. Соин валче эшшо кӧня ке аналтэм коркаез вуттыны, 133 муртлы юрттыны луиз. Туннэ 13  участок застройщиклы сётэмын ни. Иж котырын музъем ӧжытэн 2016-тӥ-2017-тӥ аръёсы 2 конкурс гинэ ортчытэмын, озьы 60 адямилы юрттыны луиз.Зэм, дольщикъёс пӧлын асьсэ кужымен корказэс вуттӥсьёс но вань. Кылсярысь, Ижысь Петров урамысь 47-тӥ а коркась 110 квартираосысь кузёос огазеяськизы, материалъёслы котькудӥз ог 350 сюрс манетэн бичаз. Табере коркан уло ни. Татын уго корказы 95 процентлы вуттэмын ни вал, нош мукет интыосын югдур чарак начар. Уноез коркаос липет улэ но пыртэмын ӧвӧл. Тужгес секыт учыр Дэри ёросысь Хохряки гуртысь «Родниковый край» пуктӥськись комплексын. Кун юрттытэк, тазэ йылаз-пумаз вуттыны оскон пичи, шуэ Иван Новиков.Кризисэн валче туэ но куштэм коркаос сюро. Огез соос пӧлысь - Ижысь Широкий пролкаысь 123 номеро корка. Иван Новиков верамъя, застройщикез чиптэм-чаптэм ышемын. Али ужрадъёс кутӥсько, сыӵе объектъёс медаз ни луэ шуыса. Туж чакласьконо квартира басьтӥсьёслы но. Астэ утён вылысь квартира дунэз тыроно огкылэз Росреестрын юнматэм бере гинэ. Одно чаклано: застройщиклэн одно мед луозы музъемлы правоез, пуктӥськонлы разрешениез. Али застройщикъёслы куронъёсты эшшо но чурытэсь каро. Табере застройщик пуктӥськон сярысь вань ивортонъёсты сайтаз возьматыны, объектэ камераос юнматъяны кулэ - котькудӥз адӟыны мед быгатоз пуктӥськонлэсь мынэмзэ. Вань застройщикъёс сярысь ивор люкамын Лэсьтӥськонъя, архитектурая но улон инты политикая министерствоын.Котькудӥныз нимысьтыз ужано, шуэ Кун Кенешысь Экономикаын политикая, промышленностья но инвестициосъя ялан ужась комиссиен кивалтӥсь Александр Мурашов. Таин валче но калык кылзонъёс радъяськизы. Азьланяз но пумиськылонъёс ортчозы. Ӵектонъёсты-дэмланъёсты келялозы Лэсьтӥськонъя, архитектурая но улон инты политикая министерствое. Озьы ик Удмуртиысь югдурез тупатонъя планэз ыстозы Кун Думае. Татын уго дольщикъёсын ужанъя нимысьтыз группа кылдытэмын.Нялтас вераса, туэысен   страховой компаниосын уз ужа ни огез но застройщик. Дольщикъёсты утён вылысь та нуналъёсы Кун Дума закон кутӥз: табере застройщикъёсын ужалоз Компенсациосъя кун фонд. Котькуд застройщик барышезлэсь кӧня ке процентсэ со фондэ келялоз. Зэм, та фонд застройщикен огкыл гожтэмъёсты гинэ утьыны быгатоз. Солэсь ужзэ эскероз Россиысь Счётной палата. Нош солэсь азьло огкыл гожтэмъёс  азьвыл сямен ик асьсэ правооссы понна асьсэос нюръяськоно луозы.Елена Сараматова Туспуктӥз А. Горбунов    